Hákon EA 148 og Bjarni Ólafsson AK 70 koma til liðs við rannsóknarskipið Árna Friðriksson í loðnuleit sem hefst í byrjun næstu viku . Bjarni Sæmundsson er á leið í slipp . Hafrannsóknastofnun greinir frá því að loðnuleit hefjist í byrjun þriðju viku janúar . Ásamt rannsóknarskipinu Árna Friðrikssyni taka uppsjávarskipin Hákon EA 148 og Bjarni Ólafsson AK 70 þátt í fyrsta hluta verkefnisins , en önnur skip verða til taks síðar . Rannsóknarskipið Bjarni Sæmundsson er á leið í slipp með bilaða vél og „ er að auki óhentugur í loðnuleit vegna smæðar sinnar og þess utan er hann ekki með fellikjöl þannig að hann er fljótt sleginn út í bergmálsmælingum ef eitthvað er að veðri og sjólagi " , að því er segir í tilkynningu frá Hafró . „ Ætlunin er að ná mælingu í janúar og aftur í fyrri hluta febrúar og verða niðurstöður þeirra notaðar til grundvallar fyrir fiskveiðiráðgjöf vetrarvertíðarinnar , " segir ennfremur . Eins og gefur að skilja stjórnast gangur mælinga af veðrum og vindum á þessum árstíma sem og dreifingu loðnu . Því er ómögulegt að segja til um hvenær fyrstu niðurstöður munu liggja fyrir . “ Þar segir einnig að óvissa hafi verið undanfarna daga með þátttöku veiðiskipa í leitinni Samtök fyrirtækja í sjávarútvegi ( SFS ) hafi óskað eftir því að greiðsla komi á móti útlögðum kostnaði . „ Þann 8. janúar sl. náðist samkomulagi við SFS um að koma að leitinni á þeim forsendum að félagið legði til skip í samtals 30 daga , tvö skip í senn með það fyrir augum að ná tveimur góðum mælingum . Hafrannsóknastofnun stýrir leitinni og mælingum . Kostnaður útgerðanna sem af þessu hlýst er um 60 milljónir og leggur Hafrannsóknastofnun fram 30 milljónir . Ráðherra og ráðuneyti styðja þetta samkomulag . “